อายุ 18 เพศหญิง เป็นโรคหัวใจ มีก้อนแข็งๆนูนๆขนาดใหญ่บริเวณหน้าอกข้างซ้าย ใต้ไหปลาร้าลงมานิดหน่อย ลองจับดูแล้วไม่กลิ้ง เมื่อ 2 วันก่อน ตอนเย็นมีอาการเจ็บแปลบๆ พอตอนเช้ามาก็หาย พอมาเมื่อวานตอนบ่ายก็เป็นอีก เป็นนาน อยากทราบว่ามันคืออะไร และเกิดจากอะไรค่ะ
สวัสดีค่ะ ก้อนที่บริเวณหน้าอกซ้าย ใต้ไหปลาร้า หากไม่ได้เป็นก้อนในเต้านม แต่อยู่ใต้ผิวหนัง อาจเป็นก้อนที่เกิดจาก1. ก้อนซีสต์ไขมันใต้ผิวหนัง (epidermal inclusion cyst) แต่ก้อนมักจะคลำได้ค่อนข้างนิ่ม ไม่เจ็บ ไม่ปวด หากก้อนมีรูเปิด อาจเห็นมีสารสีขาวคล้ายเนย มีกลิ่นเหม็น ดูคล้ายหนองได้ ทั้งนี้ หากก้อนมีการอักเสบ ก็จะมีอาการเจ็บขึ้นมาได้2. เนื้องอกของเนื้อเยื่ออ่อนใต้ผิวหนังชนิดต่างๆ เช่น ก้อนเนื้องอกไขมัน ก้อนเนื้องอกหลอดเลือด (hemangioma) ก้อนเนื้องอกของเซลล์หุ้มเส้นประสาท (schwannoma) เป็นต้น โดยส่วนใหญ่มักไม่เจ็บ ไม่ปวด3. ต่อมน้ำเหลืองโต จากสาเหตุต่างๆ เช่น วัณโรคต่อมน้ำเหลือง มะเร็งต่อมน้ำเหลือง มะเร็งจากอวัยวะอื่นที่กระจายมาที่ต่อมน้ำเหลือง เป็นต้น แต่ก็จะมีอาการผิดปกติต่างๆ ทางร่างกายร่วมด้วย4. เนื้องอกของกระดูกไหปลาร้าหากก้อนไม่หายไป แนะนำให้ไปพบแพทย์เพื่อตรวจว่าน่าจะเป็นก้อนที่เกิดจากอะไรค่ะ ในเบื้องต้น ก็ไม่ควรไปกด นวดก้อนดังกล่าว เพราะอาจทำให้เนื้อเยื่อเกิดการบาดเจ็บ และทำให้มีอาการเจ็บได้ค่ะ